Ελαφρύς μουσακάς με μελιτζάνες, κολοκύθια και μπεσαμέλ γιαουρτιού
Το εθνικό μας φαγητό φτιαγμένο χωρίς κιμά, με λαχανικά που ψήνονται αντί να τηγανίζονται, και καλυμμένο με γιαουρτόκομμα με light γαλακτοκομικά αντί για μπεσαμέλ!
3 μεγάλες μελιτζάνες φλάσκες, καθαρισμένες και κομμένες σε στρογγυλές φέτες πάχους περίπου 1,5 εκ., 6 μέτρια κολοκύθια, καθαρισμένα και κομμένα σε στρογγυλές φέτες πάχους 1,5 εκ. τουλάχιστον, 80 ml ελαιόλαδο, αλάτι, πιπέρι φρεσκοτριμμένο, 800 γρ. γιαούρτι αγελάδος στραγγιστό, 2% λιπαρά, 2 σκελίδες σκόρδου, λιωμένες (ή όσο σκόρδο μάς αρέσει), 120 ml φρέσκο γάλα, 3 αυγά αλάτι, 500 γρ. ντομάτες, ξεφλουδισμένες και ψιλοκομμένες, 1 μικρή μελιτζάνα, καθαρισμένη, σε μικρούς κύβους, 2 μέτρια ξερά κρεμμύδια, κομμένα σε ψιλά καρέ, 2 σκελίδες σκόρδου, ψιλοκομμένες, 50 γρ. κουκουνάρια, ροδισμένα σε τηγάνι χωρίς λάδι, τα φύλλα από 1/3 μάτσο μαϊντανό, ψιλοκομμένα, τα φύλλα από 1/3 μάτσο δυόσμο, ψιλοκομμένα, 1 κουτ. γλυκού πάπρικα καυτερή (ή όσο καυτερό μάς αρέσει και αντέχουμε), 20 ml ελαιόλαδο, αλάτι, πιπέρι φρεσκοτριμμένο
Για τον ελαφρύ μουσακάς με μελιτζάνες, κολοκύθια και μπεσαμέλ γιαουρτιού, σε ένα μπολ αλατίζουμε καλά τις μελιτζάνες και από τις δύο πλευρές, σκεπάζουμε με μεμβράνη και αφήνουμε για περίπου 1 ώρα για να ξεπικρίσουν. Προθερμαίνουμε το φούρνο στους 250° C και στρώνουμε με λαδόκολλα τη λαμαρίνα του φούρνου.Ξεπλένουμε τις μελιτζάνες από το αλάτι και τις στεγνώνουμε, πιέζοντάς τες καλά με χαρτί κουζίνας. Απλώνουμε στο ταψί τις μελιτζάνες και τα κολοκυθάκια σε μία στρώση, τα αλείφουμε με το ελαιόλαδο και από τις δύο πλευρές και αλατοπιπερώνουμε. Ψήνουμε για περίπου 5 - 6 λεπτά από κάθε πλευρά, μέχρι να μαλακώσουν και να ροδίσουν.Σε ένα μπολ ανακατεύουμε όλα τα υλικά για την κρέμα γιαουρτιού με το σύρμα, μέχρι να γίνουν μια ενιαία κρέμα.Σε μια κατσαρόλα ζεσταίνουμε το λάδι σε μέτρια φωτιά και σοτάρουμε τη μελιτζάνα για περίπου 5 λεπτά, μέχρι να μαλακώσει ελαφρώς. Προσθέτουμε το κρεμμύδι και το σκόρδο και συνεχίζουμε το σοτάρισμα για ακόμη 2 λεπτά. Ρίχνουμε και τις ντομάτες και μαγειρεύουμε για περίπου 20 λεπτά, μέχρι να εξατμιστούν τα περισσότερα υγρά. Αποσύρουμε και προσθέτουμε το μαϊντανό, το δυόσμο, τα κουκουνάρια, την πάπρικα, αλάτι και πιπέρι.Προθερμαίνουμε το φούρνο στους 160° C. Βάζουμε στο ταψί μία στρώση από τις μελιτζάνες και τα κολοκυθάκια (ανάμεικτα). Περιχύνουμε με τη σάλτσα ντομάτας και ξαναβάζουμε άλλη μία στρώση από φέτες μελιτζάνας και κολοκυθιού. Ρίχνουμε σάλτσα ντομάτας και επαναλαμβάνουμε μέχρι να τελειώσουν τα υλικά. Απλώνουμε την κρέμα γιαουρτιού, τη στρώνουμε ομοιόμορφα και ψήνουμε για περίπου 35 λεπτά, μέχρι να ροδίσει στην επιφάνεια. Αφήνουμε να σταθεί περίπου 30 λεπτά και κόβουμε σε κομμάτια. 
Γιαούρτι,Κολοκυθάκια,Μελιτζάνες